Al die seëninge – Boodskap vir Vandag
Posted on Januarie 10, 2021 Desember 29, 2020 by Bybel-Media
Lees Efesiërs 1:3-6.
So het Hy, nog voordat die wêreld geskep is, ons in Christus uitverkies … (v 4).
Sommer hier reg aan die begin van sy brief aan die Efesiërs plaas Paulus al sy kaarte op die tafel, gesig boontoe, onbeskaamd en jubelend: Aan God kom al die lof toe; Hy het ons geseën met al die seëninge; Hy het ons uitverkies; sy liefde, sy genadige beskikking; ons is sy kinders.
Sjoe! Wat is daar dan nóg wat mense soos ons kan begeer? Al hierdie kaarte is troefkaarte.
Boonop word daar keer op keer, minstens vyf maal, bevestig dat alles "in" en "deur" Christus geskied, die geliefde Seun van die Vader. Ja, Hý, ons Vriend, ons oudste Broer.
Hier in die tweede week van die nuwe jaar is dit goed om só deel van 'n bestekopname te wees. Om herinner te word aan wie ons "in" en "deur" Christus is, waar ons vandaan kom en waarheen ons op pad is. En, dalk die belangrikste, wat ons in hierdie dae te doen staan, ons wat met al die seëninge van die Gees geseën is.
Is daar vir ons, die geseëndes, 'n beter keuse as om te speel met die kaarte wat so roekeloos-mildelik aan ons uitgedeel is? Om ons nou reeds voor te neem om die res van die jaar, dag ná dag, "in" en "deur" die vrede en vrolikheid, die sagtheid en sekerheid van ons Here te leef en te laat leef? Is daar enige ander moontlikheid?
Here, ek juig sonder ophou oor u verstommende goedheid. En ek is aan die ontvangkant daarvan. Prys die Here!